open-index/open-wikipedia-markdown huggingface dataset:
פיית'לס

**פיית'לס** (באנגלית: **Faithless**) הוא הרכב מוזיקלי בריטי בסגנון מוזיקה אלקטרונית, דאנס והאוס שזכה לפופולריות בשנות ה-90.

ההרכב נוסד בתחילת שנת 1995 וכולל את מקסי ג'אז (סולן), סיסטר בליס (קלידים) ורולו ארמסטרונג (מפיק). השלושה הוציאו לאורך השנים שישה אלבומי מוזיקה, שנמכרו בכ-12 מיליון עותקים ברחבי העולם. הקטעים המוזיקליים הידועים ביותר של ההרכב הם "Insomnia", "God Is a DJ" ו-"We Come 1".

ב-2011 הודיע ג'אז כי ההרכב יֵצא בשנה זו לסיבוב הופעות אחרון, ולאחריו יתפרק. ב-7 וב-8 באפריל אותה שנה קיימה הלהקה צמד הופעות בבריקסטון אקדמי, הופעות שסיימו את מסע ההופעות וסימנו, למעשה, את סיום דרכה של הלהקה בהרכב המלא. שירים מתוך ההופעות הוקלטו ויצאו בהמשך כאלבום "Passin the Baton - Live from Brixton".

הרכב שכולל את מקסי ג'אז, סיסטר בליס והזמרת סודהא קטרפל הופיע ביולי 2011 בפסטיבל טומורולנד בבלגיה ושבוע לאחר מכן בפסטיבל ווטרפורד באירלנד. באוגוסט הופיע ההרכב בספליט שבסרביה. לאורך השנים תיקלטה סיסטר בליס באירועים שונים, בהם הופיע גם מקסי ג'אז בשירה.

הלהקה שבה והתאחדה בשנת 2015 להופעות שנקראו "פייתל'ס 2.0". בהמשך השנה הוציאה הלהקה אלבום אוסף תחת אותו השם. באלבום נכלל שיר חדש של הלהקה "I Was There". בראיון שנתנו חברי הלהקה באוגוסט הצהירו רולו וסיסטר בליס על כך שהם מוכנים לשוב ולשתף פעולה כלהקה והם מחכים להחלטתו של מקסי ג'אז. בשנת 2017 המשיכה סיסטר בליס להופיע לבדה תחת השם "פייתל'ס" ו"פיית'לס די. ג'יי סט".

ביוני 2020 הוציאה הלהקה את השיר "Let the Music Decide". את חלק השירה ביצע הזמר ג'ורג' דה פואט. בהמשך הוציאה הלהקה שני שירים נוספים, בהם התארחו זמרים שונים. באוקטובר יצא אלבום האולפן השביעי של הלהקה "All Blessed", בו לקחו חלק רק רולו וסיסטר בליס. היה זה האלבום הראשון של הלהקה בו לא השתתף מקסי ג'אז.

## דיסקוגרפיה
* Reverence (1996)
* Sunday 8PM (1998)
* Outrospective (2001)
* No Roots (2004)
* To All New Arrivals (2006)
* The Dance (2010)
* All Blessed  (2020)

## קישורים חיצוניים

* 

* 

## הערות שוליים

*
קטגוריה:להקות בריטיות
קטגוריה:אמני מוזיקה אלקטרונית
קטגוריה:להקות שהוקמו בשנת 1995
קטגוריה:אמני אריסטה רקורדס
קטגוריה:רמיקסרים
מטריצת מעבר

באלגברה ליניארית, **מטריצת מעבר** בין בסיסים של אותו מרחב וקטורי מממד סופי, היא מטריצה ריבועית שהכפל בה מתרגם וקטורי קואורדינטות לפי הבסיס הראשון לווקטורי קואורדינטות לפי הבסיס השני.

## הגדרה
יהיו B ו-C בסיסים סדורים למרחב הווקטורי V. מטריצת המעבר **מ-<math>B</math> ל-<math>C</math>**, M^B_C, היא המטריצה היחידה המקיימת את השוויון
: M^B_C[v]_B = [v]_C
לכל וקטור v \in V, כאשר [v]_B, [v]_C הם וקטורי הקואורדינטות לפי הבסיסים B,C, בהתאמה. מן ההגדרה הזו נובעות כמה זהויות שימושיות:
* M_B^B = I
* לכל שלושה בסיסים B,C,D מתקיים M^C_D M^B_C = M^B_D
* ובפרט M^C_B = (M^B_C)^{-1}.

מטריצת המעבר היא למעשה המטריצה המייצגת של העתקת הזהות ביחס לשני הבסיסים.

## בנייה וחישוב
את מטריצת המעבר אפשר לבנות על ידי חישוב של וקטורי קואורדינטות: העמודה ה-i שלה היא וקטור הקואורדינטות של האיבר ה-i בבסיס B, לפי הבסיס C. כלומר:
: (M^B_C)_{\downarrow i} = [ b_i ]_C

את מטריצת המעבר בין שני בסיסים B ו-C כלשהם ב-F^n נוח לחשב דרך הבסיס הסטנדרטי E = (e_1, e_2, \dots, e_n). הקואורדינטות של וקטור b_i \in B לפי E הם פשוט רכיבי b_i מסודרים בעמודה. לכן זה מיידי לחשב את M_E^B = (\dots |[b_i]_E | \dots). באותו אופן M_E^C = (\dots |[c_i]_E | \dots) מתכונת ההפכיות מקבלים ש-M_C^E = (M_E^C)^{-1} ולחישוב ההפכית יש אלגוריתם טכני וברור באמצעות דירוג מטריצות. לבסוף, מתכונת הכפליות מקבלים M_C^B = M_C^E M_E^B = (M_E^C)^{-1} \cdot M_E^B. את כל המטריצות בביטוי זה קל לחשב באמצעות פעולות טכניות ופשוטות.

## הגדרה וסימון אלטרנטיביים
הגדרה וסימון מקובלים למטריצת המעבר הם כדלהלן: **מטריצת המעבר מבסיס <math>B</math> לבסיס <math>C</math>** תסומן [I]^B_C והיא המטריצה ההפיכה היחידה שמקיימת:
: \forall \vec{v} \in V : \qquad [\vec{v}]_C = [I]^B_C [\vec{v}]_B
וניתן לחשבה באופן הבא: עמודות המטריצה הן וקטורי הקואורדינטות של וקטורי הבסיס B לפי הבסיס C. בפרט:
: [I]^B_C = \left[ [\vec{b}_1]_C \ | \ \cdots \ | \ [\vec{b}_n]_C \right]
בפרט היא מקיימת:
* קיום הזהות [I]^B_B = I_n
* כפליות: [I]^B_D = [I]_D^C [I]_C^B
* הפיכות [I]^C_B = ([I]^B_C)^{-1}

## תכונות נוספות
כל מטריצת מעבר היא מטריצה הפיכה, ולהפך: כל מטריצה הפיכה היא מטריצת מעבר מהבסיס B לבסיס כלשהו, ומבסיס כלשהו לבסיס C. במילים אחרות, חבורת המטריצות ההפיכות פועלת באופן טרנזיטיבי על אוסף הבסיסים של המרחב.

כשמוגדרת על המרחב מכפלה פנימית, מטריצת המעבר בין שני בסיסים אורתונורמליים היא מטריצה אורתוגונלית, ולהפך: אם B,C בסיסים אורתונורמליים נתונים, אז כל מטריצה אורתוגונלית היא מטריצת מעבר מ-B לבסיס אורתונורמלי כלשהו, ומבסיס אורתונורמלי כלשהו אל C. כמקודם, חבורת המטריצות האורתוגונליות פועלת באופן טרנזיטיבי על אוסף הבסיסים האורתונורמליים של המרחב.

אפיסטמולוגית, האבחנה בין וקטורים מופשטים ב-\mathbb{F}^n לבין הייצוגים שלהם כווקטורי קואורדינטות בבסיס כלשהו שבחרנו היא דוגמה חשובה לאבחנה מסוג אפריורי/אפוסטריורי - בעוד וקטורים מופשטים הם יצירי מחשבה אלגבריים הקודמים לניסיון, וקטורי קואורדינטות מתייחסים לתיאור הגאומטרי, שאופיו מותנה בניסיון. למשל, בעוד קיומם של כוכבי השבת קודם לניסיון, הדימוי הגאומטרי "הטבעי" שלהם נתפס דרך התיווך הראשוני של מערכת הקואורדינטות השמימית (כלומר דרך מבט על כיפת השמיים), שמשתנה לפי המיקום ולפי הזמן (עקב סיבוב כדור הארץ סביב צירו).

## קישורים חיצוניים

* 

## הערות שוליים

קטגוריה:מטריצות
עבדת הראשון

**עבדת הראשון** היה מלך נבטי ששלט בממלכה הנבטית, כנראה בין השנים 85-96 לפנה"ס. הוא ירש את חרתת השני לאחר מותו.

בתקופתו שרר מצב מלחמה בין הממלכה הנבטית וממלכת החשמונאים. בשנת 93 לפנה"ס נערכה מלחמה בינו ובין אלכסנדר ינאי. עבדת הצליח למשוך את אלכסנדר ינאי למארב, ובקרב שנערך ליד גדרה שבגלעד הביס עבדת את צבאו של אלכסנדר ינאי בעזרת פרשים רכובים על גמלים. אלכסנדר ינאי הצליח בקושי להימלט לירושלים.

בשנת 86 לפנה"ס המלך הסלבקי אנטיוכוס השנים עשר דיוניסוס פלש לממלכה הנבטית. במלחמה שנערכה נהרגו גם אנטיוכוס וגם עבדת, אך הממלכה הנבטית ניצלה מכיבוש. לזכרו של עבדת הוקם בנגב היישוב עבדת, והוא עצמו הפך לאל נערץ על הנבטים. בנו חרתת השלישי עלה למלוכה לאחר מות אביו בקרב.

## קישורים חיצוניים

## הערות שוליים

קטגוריה:מלכים נבטים
אלי ברקאי

**אלי (יוסף אליהו) ברקאי** (נולד ב-2 במרץ 1964) הוא פיזיקאי ישראלי, כיום פרופסור באוניברסיטת בר-אילן.

## ביוגרפיה
נולד וגדל בתל אביב. אביו הוא הבלשן ד"ר מלאכי ברקאי. למד פיזיקה באוניברסיטת תל אביב, שם סיים דוקטורט ב-1998, בהנחיית פרופ' ויקטור פלרוב. לאחר מכן עבר לארצות הברית, שם החל בלימודי פוסט-דוקטורט במכון הטכנולוגי של מסצ'וסטס. ב-2002 הצטרף כחבר סגל באוניברסיטת נוטרדאם באינדיאנה. ב-2004 חזר לארץ והצטרף למחלקה לפיזיקה באוניברסיטת בר-אילן.

במהלך הקריירה המדעית עסק ברקאי בשבירה ארגודית חלשה, משוואות קינטיות שבריות ותאוריה של דינמיקה של מולקולות בודדות.

## פרסים
* פרס קריל על הצטיינות במחקר מדעי (2006)
* פרס מיכאל ברונו על תרומותיו בנושא שבירה ארגודית חלשה (2009)
*פרס פרידריך ווילהלם בסל למחקר קרן הומבולדט (2011)

## קישורים חיצוניים

* פרופסור אלי ברקאי באתר אוניברסיטת בר-אילן 
* Eli Barkai's Page 
* 

קטגוריה:פיזיקאים ישראלים
קטגוריה:סגל אוניברסיטת בר-אילן: פיזיקה
קטגוריה:זוכי פרס ברונו
קטגוריה:זוכי פרס קריל
קטגוריה:בעלי תואר דוקטור מאוניברסיטת תל אביב
קטגוריה:ישראלים שנולדו ב-1964
מורטוריום

**מורטוריום** (**Moratorium**) פירושו עיכוב או השהייה של פעילות, והוא מיושם בתחומים שונים.

## בתחומי שמירת הטבע והסביבה
פעילים למען זכויות בעלי חיים פועלים לעיתים להשגת מורטוריום של פעילות דיג או ציד באזורים מסוימים, כהגנה על מינים שונים של בעלי חיים בסכנת הכחדה. 

מורטוריום יכול להתבצע בעניין פעילות תעשייתית כגון כרייה, או ניסויים גרעיניים.

אחר דליפת הנפט במפרץ מקסיקו (2010) הכריז שר הפנים של ארצות הברית על מורטוריום של קידוחי נפט תת-מימיים, למשך 6 חודשים.

## בתחום המשפט
בארצות הברית מקובל להשתמש במונח "מורטוריום" בהקשר של עונש מוות. במקרים של ספק משפטי קל, נידונים למוות מקבלים מורטוריום, וביצוע גזר הדין נדחה במספר שנים, עד לבירור הספקות. כמו כן, מדינות רבות בארצות הברית (בהן קולורדו, אוקלהומה, אורגון, פנסילבניה ווושינגטון) הכריזו על מורטוריום כללי ללא הגבלת זמן, ובמדינות אלה מזה שנים רבות לא בוצע גזר דין מוות.

בדיני חַדְלוּת פֵּרָעוֹן האנגליים, משמש המונח כמונח נרדף להקפאת הליכים.

מקרה נוסף הוא עיכוב של הליכי גבייה. לדוגמה: גורם משפטי נותן צו עיכוב של תשלום בשל נסיבות מקלות.

## בפוליטיקה
כחלק מהמחאה בארצות הברית נגד מלחמת וייטנאם, התרחשה ב-1970 שביתת סטודנטים שנקראה "המורטוריום לסיום המלחמה בווייטנאם" . השביתה התרחשה בתאריך ה-15 בכל חודש, עד לסיום המלחמה.

## בפסיכולוגיה
בפסיכולוגיה משמש המונח, שהוצע על ידי הפסיכואנליטיקאי והתאורטיקן אריק אריקסון. מושג המורטוריום מתייחס לשלב החמישי בתאוריה הפסיכוסוציאלית של אריקסון- השלב של גיבוש זהות אל מול טשטוש/בלבול זהות. המושג מתייחס לשמיטת חובות של בן הנוער בגיל ההתבגרות ללא כל שפיטה או ביקורת עליו. הורים שיאפשרו זאת בשלב זה יגרמו לבן הנוער לחפש את זהותו ללא תחושת אשמה. בן הנוער בשלב החמישי יבדוק מה מתאים לו, מי קבוצת השווים שאליה יתחבר, בן הנוער יתנסה בדברים שונים-חיוביים או שליליים ולמעשה כך יבסס את זהותו. אריקסון מזכיר מושג נוסף בתקופה זו והוא 'זהות שאולה', רוצה לומר, בן הנוער "שואל" זהותם של החברים, בדרך כלל אנשים מוכרים ומשמעותיים עבורם (מפורסמים, שחקנים, זמרים) וכך מייחס לעצמו תכונות של אותם אנשים ומחליט לבסוף מה לאמץ לעצמו ומה לא. אלו למעשה מתארים את שלב "פסק הזמן" המתרחש בגיל ההתבגרות. בתקופה זו מקבלים המתבגרים חופש להתנסות בתפקידים חברתיים ואישיים שונים כאשר רק חובות מעטות מוטלות עליהם, על מנת שיוכלו לגבש את זהותם לאור התנסויותיהם. ההורים והחברה אמורים לאפשר למתבגר בתקופה זו מרחב של תמרון ובדיקה עצמית. אם פסק הזמן לא יתאפשר עלול הדבר לפגוע בגיבוש הזהות של המתבגר.

## הערות שוליים

קטגוריה:מונחים משפטיים
קטגוריה:שמירת הסביבה
קטגוריה:פסיכולוגיה התפתחותית
קוסטינברוד

**קוֹסְטִינְבְּרוֹד** (בבולגרית: **Костинброд**) היא עיר במערב בולגריה בשטח מחוז סופיה, השוכנת 15 קילומטרים מהבירה סופיה ושניים מיובליו של הנהר איסקר חולפים דרכה.

## היסטוריה
לפי המסורת הבולגרית, בתקופת האימפריה הבולגרית השנייה הקים נווד בשם קוסטה פונדק דרכים אשר מסביבו התפתח בהדרגה כפר. הכפר מתועד לראשונה בכתובים בתקופת איוון אלכסנדר, קיסר בולגריה. במחצית השנייה של המאה ה-14 נכבש השטח על ידי צבא האימפריה העות'מאנית. במהלך המלחמה העות'מאנית-רוסית (1877–1878) נכבש הכפר על ידי צבא האימפריה הרוסית ובהמשך הפך חלק מנסיכות בולגריה, מתוקף סיכומי קונגרס ברלין. לאחר מלחמת העולם השנייה החליט השלטון הקומוניסטי לאחד מספר כפרים ובכלל זה קוסטינברוד לכדי עיר.

## כלכלה
בעידן הקומוניסטי של בולגריה התבססה כלכלת העיר על גידול בקר ולולים. בעיר הוקם מפעל לעיבוד בשר עוף. לאחר קריסת השלטון הקומוניסטי התחולל משבר כלכלי חריף במדינה שלא פסח גם על קוסטינברוד ומפעלי המזון נסגרו. בראשית המאה ה-21 הוקם בעיר מפעל של חברת קוקה-קולה המספק מקומות עבודה לתושביה. ב-2010 היה אחוז האבטלה בקוסטינברוד נמוך מהממוצע הארצי הבולגרי. העיר מצויה בצומת עורקי התחבורה 4 ו-10 של נתיבי התעבורה הפאן-אירופיים.

## דמוגרפיה
אוכלוסיית קוסטינברוד מצויה במגמת קיטון בשל שיעור תמותה העולה על שיעור הילודה ובשל שיעור הגירה שלילי, בעיקר הגירת עבודה. עם זאת שיעור הגירת העבודה התמתן לאחר הקמת מפעל קוקה קולה בעיר. בין 2007 ל-2010 קטנה אוכלוסיית העיר בשיעור של 21 אחוזים. מרבית תושבי העיר הם ממוצא בולגרי המחזיקים בדת הנוצרית אורתודוקסית ומיעוטם ממוצא טורקי והם מוסלמים סונים.

## קישורים חיצוניים

* 

קטגוריה:ערי מחוז סופיה
רב הונא בריה דרב איקא

**רב הונא בריה דרב איקא** היה אמורא בדור הרביעי לאמוראי ארץ ישראל ובבל.

רב הונא למד בצעירותו בארץ ישראל, אצל רבי אבהו, ונחשב לתלמיד מובהק שלו. כאשר הוא דן עם רב כהנא, גם הוא תלמידו של רבי אבהו בנוגע לפסק של רבי אבהו, העדיף רב ספרא חבירם את גרסתו של רב הונא, בנימוק שזו הגרסה המדויקת יותר, שכן רב הונא ידוע כאדם הלומד מפי רבו תורה בדיוק נמרץ, כמו רחבא דפומבדיתא שגם הוא נודע כדייקן ומקור נאמן לדברי רב יהודה רבו.

יחד עם חבריו רב כהנא ורב ספרא, הוא יצא מארץ ישראל לחוץ לארץ, שם הוא דן בהלכה יחד עם אביי, ועם רב פפא, שלעיתים גם התארח בביתו.

אחיו, רב אחא בריה דרב איקא, הוא אמורא ידוע, המוזכר בתלמוד עשרות פעמים, לרוב דן עם רב פפא. בנוסף, אמורא בשם רב הונא בר מנוח, היה מוסר משמועותיו לעיתים רבות ולעיתים נדירות בשם אחיו רב אידי בריה דרב איקא.

אח אחר הוא רב נחמן (או רב חיננא) בריה דרב איקא

## קישורים חיצוניים

* 

## הערות שוליים

קטגוריה:הדור הרביעי לאמוראי בבל
קטגוריה:הדור הרביעי לאמוראי ארץ ישראל
תרכובת רוויה

בכימיה, המונח **רוויה** משמש בהקשרים רבים בתחומי הכימיה השונים, שהעיקרי שבהם הוא בכימיה אורגנית, שם המונח **תרכובת רוויה** משמעותו היא תרכובת (או יון) המסוגלת לעמוד בפני תגובות סיפוח כגון הידרוגנציה, סיפוח חמצוני  והיקשרות עם בסיסי לואיס. באופן כללי, תרכובות רוויות הן פחות ריאקטיביות מתרכובות בלתי רוויות. משמעות המילה רוויה בעברית היא "חוסר יכולת לקלוט או להוסיף תוספת משמעוּתית", וכך באמת מתנהגות התרכובות הרוויות – הן מלאות עד מקסימום, יציבות, ולכן לא יכולות לקלוט ולהגיב עם אחרים.

## בכימיה אורגנית
בכימיה אורגנית, תרכובות בלתי רוויות לרוב יעברו תגובות סיפוח שאינן אפשריות עבור תרכובות אורגניות כמו האלקאנים – קבוצת התרכובות הרוויות הכי נפוצות בכימיה. תרכובת אורגנית רוויה תכיל רק קשרים יחידים בין אטומי הפחמן. לרבים מהתרכובות הרוויות יהיו קבוצות פונקציונליות, למשל, הכהלים.

### תרכובות אורגניות בלתי רוויות
ניתן לתאר את מושג הרוויה באמצעות מערכות שמות שונות, נוסחאות ומבחנים אנליטיים. לדוגמה:
* מונחון ה-IUPAC – מערכת שמות המשמשת לתיאור סוג ומיקום חוסר הרוויה בתרכובת האורגנית (לדוגמה השם  מתאר לנו כי יש לנו קשר כפול (שאינו רווי) בפחמן מספר 2).
* נוסחת דרגת חוסר רוויה  – המשמשת למציאת מספר אטומי המימן שיכולים להיות לתרכובת.
* שיטות אנליטיות כמו NMR, ספקטרוסקופיית פורייה וספקטרוסקופיית מסה שיכולים לעזור לנו לגלות את מבנה המולקולה והאם היא רוויה או לא.

## מחוץ לכימיה אורגנית
### כימיה אורגנו-מתכתית
בכימיה אורגנו-מתכתית, לקומפלקס בלתי רווי יהיו פחות מ-18 אלקטרוני ערכיות לכן הוא יהיו יותר רגיש לסיפוח חמצוני  או להוספת ליגנד. קטליזטורים רבים הם בלתי רוויים, כיוון שבמצב זה יכול הזרז לקשור את הסובסטרט – החומר עליו הוא פועל. בעוד שקומפלקסים רוויים רק לעיתים רחוקות מציגים תכונות קטליטיות.

### פני שטח

בכימיה פיזיקלית, כאשר בוחנים תהליכים על פני שטח, רוויה היא המידה בה אתר קשירה תפוס על ידי מולקולות. לדוגמה, בתהליך ספיחה של גז על פני שטח, הרוויה היא אחוז אתרי הקישור התפוסים על ידי מולקולות הגז. דוגמה נוספת, רוויית בסיס המתייחסת לשבר הקטיונים הניתנים להחלפה שהם קטיוני בסיס.

### כימיה פיזיקלית

בכימיה פיזיקלית, רוויה היא הנקודה בה לא ניתן להמיס יותר חומר בתמיסה מסוימת – כל חומר נוסף לא יתמוסס, אלא ישקע. נקודה זו של ריכוז מרבי, נקודת הרוויה, תלויה בזהות הממס, זהות המומס, ובטמפרטורה. אם שינוי בתנאים (כמו קירור) גורם לכך שריכוז החומר בתמיסה גדול מריכוז הרוויה, החומר יכול לשקוע כמוצק, או עשויה להתקבל תמיסה על רוויה.

### ביוכימיה וחומצות שומן

ממוזער|אחת משלוש הרגליים של חומצת השומן הזו היא בלתי רוויהבביוכימיה, נוהגים לקטלג את חומצות השומן, לחומצות שומן רוויות וחומצות שומן בלתי רוויות. שמנים צמחיים רבים מורכבים מחומצות שומן בלתי רוויות המכילות קשר כפול אחד לפחות. בנוסף, המושג רוויה מתייחס לאחוז האתרים הפעילים התפוסים בחלבון בזמן נתון.

## הערות שוליים

קטגוריה:כימיה אורגנית
קטגוריה:כימיה פיזיקלית
קטגוריה:ביוכימיה
ניתוח סיכון-תועלת

**ניתוח סיכון-תועלת** הוא תהליך בו בוחנים סיכון צפוי אל מול התועלת הצפויה מלקיחת הסיכון לשם קבלת החלטה בתנאי אי וודאות. בניגוד לניתוח עלות-תועלת הנעשה כאשר ידועות העלויות והתועלות או אומדנים שלהן, פעמים רבות יש צורך בקבלת החלטות לגבי תהליכים אקראיים או בהינתן מידע סטטיסטי.

הסיכון מחושב כמכפלה של עלות צפויה בהסתברות להופעתה, והתועלת מוכפלת גם היא בהסתברות לקבלתה. הכדאיות מחושבת כהפרש בין התועלת לסיכון, ובמידה והיא חיובית נאמר שההחלטה כדאית. במקרה שקיים אוסף של עלויות ותועלות אפשריות, הכדאיות מחושבת כתוחלת של פונקציית משקל שמגדירה את מידת העלות והתועלת של כל מאורע כך שהיא חיובית עבור תועלת ושלילית עבור עלות. על פי הגדרה זו, הכדאיות שווה למידת התועלת הצפויה ממספר רב של מאורעות.

במרוצת השנים הלכה והתפתחה תורת ההחלטות בתחום של החלטות בתנאי אי ודאות, במיוחד ככלי ניתוח שכיח במודלים כלכליים, מכיוון שבמחקרים כלכליים נהוג להניח שהאדם הוא מקבל החלטות רציונלי ותנאי אי הוודאות מאפיינים תנאים של שווקים. במחקר רפואי, על החוקר להראות כי מידת התועלת מהמחקר גוברת על הסיכון שלו על מנת שהמחקר ייחשב אתי.

## ראו גם
* תורת ההחלטות
* תורת הערך
* ההימור של פסקל

קטגוריה:קבלת החלטות
ראש מטה צבא ארצות הברית

**ראש מטה צבא ארצות הברית** (באנגלית: **Chief of Staff of the Army**, ובראשי תיבות: **CSA**) הוא הקצין הבכיר ביותר בצבא ארצות הברית (למעט כאשר יושב ראש המטות המשולבים או סגנו הם קציני צבא ארצות הברית) וחבר במטות המשולבים. תפקיד ראש המטה החליף את תפקידו של הגנרל המפקד של הצבא בשנת 1903, והוא השלישי בהיררכיית הצבא, שלישי למזכיר הצבא ולתת-המזכיר האזרחים. כראשי הזרועות האחרים בכוחות המזוינים, ראש מטה הצבא הוא תפקיד מנהלי ואין בו כל אחריות פיקודית על הכוחות המתמרנים מאז העברתו של חוק גולדווטר-ניקולס משנת 1986.

ראש המטה כפוף למחלקת הצבא, מדווח ישירות למזכיר המשרד ומסייע למזכיר בכל הקשור בעיצוב מדיניות המשרד, תוכניותיו ומשימותיו. ראש המטה אחראי על תקציבו של הצבא, כוח האדם שלו ומשאביו, וכמו כן בייצוגו של הצבא במטות המשולבים, בוועדות הקונגרס ואל מול שאר הגופים הרלוונטיים.

## ראשי מטה צבא ארצות הברית

## קישורים חיצוניים

* 

* האתר הרשמי של ראש מטה הצבא

* 


*
קטגוריה:צבא ארצות הברית
ארצות הברית
צבא
תחנת הכוח הגרעינית לנינגרד

ממוזער|חדר הבקרה של תחנת הכוח, 2008.
שמאל|ממוזער|250px|תחנת הכוח הגרעינית של לנינגרד
**תחנת הכוח הגרעינית לנינגרד** (ברוסית: **Ленинградская АЭС ,ЛАЭС**) היא תחנת כוח גרעינית במחוז לנינגרד, 35 ק"מ מערבית לסנקט פטרבורג, רוסיה, לחופי המפרץ הפיני, בעיר סוסנובי בּור. תחנת הכוח מורכבת מארבעה כורים גרעיניים שהראשון שבהם פועל החל מ-1974 והרביעי מ-1981.

מאז ה-1 באפריל 2000, התחנה נמצאת בבעלות התאגיד רוסאנרגו-אטום האחראי לתפעול תחנות הכוח הגרעיניות ברוסיה, התאגיד הוא חלק מחברת אטום-אנרגופרום שהיא חברת בת של רוסאטום, החברה הממלכתית לאנרגיה אטומית של רוסיה. כל אחד מארבעת הכורים, מגיע להספק של 1,000 מגה-וואט. ייצור האנרגיה השנתית של תחנת הכוח הוא כ-28 מיליארד קווט"ש (כמחצית מייצור החשמל בישראל). התחנה מספקת חשמל גם לפינלנד השכנה.

## תחנת הכוח הגרעינית לנינגרד 2
[שמאל|ממוזער|אתר הבנייה של [תחנת הכוח הגרעינית לנינגרד-2, אפריל 2010.]]

תחנת הכוח הגרעינית לנינגרד 2 הוא תחנת כוח גרעינית רוסית הנמצאת כרגע בבנייה, כאשר עד כה הושלמה בנייתם של 2 כורים. ב-25 באוקטובר 2008 חברת אטום-אנרגופרויקט סנקט פטרבורג הודיעה כי בתחנת הכוח הגרעינית לנינגרד 2 תוחל בניית היחידה הראשונה; עלות הפרויקט מוערכת ב-70 מיליארד רובלים רוסיים. היתר הבנייה שוחרר ב-22 ביוני 2009 כשעל פי התכנון הבנייה של היחידה הראשונה הייתה אמורה להסתיים ב-2015 והשנייה ב-2017. לאור הביקוש הנמוך לחשמל הוחלט לדחות את סיום העבודות ל-2018 ו-2019 בהתאמה.

## מבנה התחנה
ארבעה כורים גרעיניים פועלים בתחנה:
* כור מס' 1 - נבנה בשנים 1970–1973, פועל מאז שנת 1974 (נסגר ב-2018)
* כור מס' 2 - נבנה בשנים 1970–1975, פועל מאז 1976 (נסגר ב-2020)
* כור מס' 3 - נבנה בשנים 1973–1979, פועל מאז 1980 (מתוכנן להיסגר ב-2025)
* כור מס' 4 - נבנה בשנים 1975–1981, פועל מאז 1981 (מתוכנן להיסגר ב-2025)

## תקריות
* **[[7 בינואר]] [[1974]]** - פיצוץ בכור מס' 1 בשכבת הבטון של הכור, המגינה מפליטת חומרים רדיואקטיביים. התקרית לא הוחמרה ומומחים הצליחו להשתלט עליה.
* **[[6 בפברואר]] אותה שנה** - פיצוץ בכור מס' 1 מביא למותם של שלושה מעובדי הכור.
* **[[30 בנובמבר]] [[1975]]** - נפלטו חומרים רדיואקטיביים מסוכנים שהזכירו את מידת הסכנה האקולוגית בצ'רנוביל.
* **[[21 בינואר]] [[1987]]** - הגדלת הספק הכור גורמת לפליטת צזיום-137 וחומרים רדיואקטיביים מחוץ למתחם הגרעיני.
* **[[מרץ]] [[1992]]** - פיצוץ בתעלת החימום של הכורים מגיעה עד לרמה 2 בשיעור רמת הקרינה הבינלאומית, שמשמעותה תקרית וחריגה קלה מעל התקן המותר.
* **דצמבר [[2005]]** - במתקן לעיבוד מתכות, סמוך לתחנת הכוח הגרעינית, אירע פיצוץ שגרם לסדרת שריפות. שלושה מעובדי הכור נשרפו, כששניים מהם סבלו מכוויות למעלה מ-90%.
* **[[27 באוגוסט]] [[2009]]** - בכור מס' 3 נתגלה סדק מדאיג, אולם תודות למערכת בקרת הקרינה, ברדיוס של 30 ק"מ לא התגלתה קרינה חריגה, אולם עוררה את המדינות השכנות לסכנה האפשרית, בעת שהתקרית זכתה לסיקור בעיתונים סקנדינביים, הנהלת תחנת הכוח הגרעינית דחתה את הדיווחים בנושא.
## ראו גם
*תחנת הכוח הגרעינית קולה

## קישורים חיצוניים

* 

קטגוריה:רוסיה: תחנות כוח גרעיניות
קטגוריה:מחוז לנינגרד: מבנים
בראד דלסון

**ברדפורד פיליפ "בראד" דלסון** (באנגלית: **Bradford Phillip "Brad" Delson**, נולד ב-1 בדצמבר 1977) הוא מוזיקאי אמריקאי-יהודי, גיטריסט המנגן בלהקת לינקין פארק, איתה זכה ב-2 פרסי גראמי.

## ביוגרפיה
דלסון הוא בן להורים יהודים מקליפורניה. למד בצעירותו בתיכון העיר "אגורה" יחד עם חברו מילדות מייק שינודה. הוא סיים את לימודיו בתיכון בשנת 1995 וזמן מה לאחר מכן הקים יחד עם מייק ורוב בורדון את להקת Xero שהפכה מאוחר יותר את שמה ללינקין פארק.

עוד בשנת 1995 החל בראד ללמוד באוניברסיטת UCLA בלוס אנג'לס לימודי מנהל עסקים, ובתקופת לימודים זו הכיר את דייב פארל שהפך גם הוא לחבר בלהקת לינקין פארק. בראד סיים את לימודיו באוניברסיטה בשנת 1999, והפך מעורב בהיבטים העסקיים של הלהקה כאשר יחד עם אביו הוא מנהל את מכירות המרצ'נדייז של הלהקה.

בשנת 2003 התחתן דלסון בחתונה יהודית עם אשתו כיום אליסה בורן, וביחד הם הביאו לעולם שלושה ילדים.

### קריירה מוזיקלית

בראד דלסון, שייסד את להקת לינקין פארק יחד עם מייק שינודה, שותף ביצירת כל אלבומיה ושיריה של הלהקה והטביע את חותמו כגיטריסט המוביל שלה. יחד עם הלהקה, בראד זכה ב-2 פרסי גראמי - ב־2003 השיר "Crawling" זכה בפרס עבור ביצוע הרוק הכבד הטוב ביותר וב-2006 השיר "Numb/Encore" זכה בפרס עבור שיתוף הפעולה הטוב ביותר בין ראפ לשירה, יחד עם הראפר הנודע Jay-Z.

מעבר להיותו הגיטריסט של לינקין פארק, בראד היה זה שהחתים את הולי ברוק (הידועה היום בשם הבמה סקיילר גריי) בלייבל "Machine Shop Recordings" שתחת האחים וורנר. הוא גם הפיק רמיקס לשיר "Where'd You Go" של מייק שינודה בפרויקט "Fort Minor" והשתתף בהפקת השיר "We Made It" של באסטה ריימס ולינקין פארק.

דלסון מחזיק במגוון גיטרות משלל המותגים המובילים בעולם, כמו גיבסון, פנדר, איבנז ועוד. הוא גם מנגן על גיטרות בס, קלידים, סקסופון, תופים ומשתתף בשירים כזמר רקע.

בשיר "Until It Breaks" (מתוך אלבומם החמישי של לינקין פארק - "Living Things") דלסון, לראשונה, שר לבד בית שלם.

## קישורים חיצוניים

* 

קטגוריה:גיטריסטים אמריקאים
קטגוריה:מוזיקאים יהודים
קטגוריה:מוזיקאים יהודים אמריקאים
קטגוריה:אמני וורנר רקורדס
קטגוריה:אמריקאים שנולדו ב-1977
משרד החינוך של רוסיה

**משרד החינוך של רוסיה** (ברוסית: **Министерство просвещения Российской Федерации**) הוא המשרד הממשלתי הפדרלי ברוסיה האחראי לעידוד ופיתוח מערכת החינוך ותמיכה במוסדות חינוך והשכלה.

## היסטוריה
### המשרד לחינוך העם של האימפריה הרוסית
[ממוזער|בניין המשרד לחינוך העם של האימפריה הרוסית, בכיכר לומונוסוב 1 ב[סנקט פטרבורג.]] 
[ממוזער|שער ביטאון המשרד לחינוך העם מינואר [1848.]] 
גוף ממשלתי מרכזי ראשון לניהול תחום ההשכלה והחינוך ברוסיה החל לפעול לראשונה בשנת 1782 בשם הוועד להקמת מכוני לימוד עממים (ברוסית: Комиссия об учреждении народных училищ), אך ייעודה העיקרי היה סיוע להקמת מכוני חינוך ולא פיקוח והנהלה שלהם. לאחר הרפורמה הממשלתית של אלכסנדר הראשון, קיסר רוסיה בשנת 1802 הוחלט על הקמת משרד ממשלתי לענייני חינוך ו**המשרד לחינוך העם** (ברוסית: Министерство народного просвещения Российской империи) נוצר לראשונה ב-8 בספטמבר 1802.

ב-1817 המשרד הפך למשרד לעניינים רוחניים והשכלת העם (ברוסית: Министерство духовных дел и народного просвещения Российской империи), בראשו עמד הנסיך אלכסנדר ניקולאייביץ' גוליצין (שקודם לכן עמד בראש הסינוד הקדוש שניהל את ענייני הדת באימפריה). אך ב-1824 הושב שמו המקורי של המשרד והמשיך לפעול כמשרד ממשלתי לענייני השכלה וחינוך עד לפרוץ מהפכת אוקטובר בשנת 1917.

### קומיסריון החינוך העממי
ב-1917 המשרד פורק והפך לקומיסריון העממי לענייני חינוך. ב-1946 נקרא משרד החינוך של ברית המועצות.

### משרד ההשכלה של הפדרציה הרוסית
ב-1990 אורגן מחדש ונקרא בשם משרד ההשכלה. בשנת 2004 בוצע רה-ארגון והרחבת המשרד תוך שילוב בו מחלקות שהיו שייכות למשרדים אחרים. במאי 2008 נקרא בשם משרד ההשכלה והמדעים והיה אחראי גם על פיתוח המדע.

### משרד החינוך של הפדרציה הרוסית
במאי 2018 המשרד פוצל למשרד החינוך ולמשרד המדע וההשכלה הגבוהה.

## ראו גם
*השירות הפדרלי לפיקוח על חינוך ומדע

## קישורים חיצוניים

* 

* פרופיל המשרד באתר ממשלת רוסיה 
* ערוץ יוטיוב

חינוך
קטגוריה:משרדי חינוך
טייסת 125

[ממוזער|שמאל|מטס של ארבעה מסוקי [אלואט II של טייסת 125 מעל ירושלים, 1969]]
**טייסת 125**, המכונה גם טייסת "**המסוקים הקלים**", הייתה טייסת מסוקי תובלה בחיל האוויר הישראלי. טרם סגירתה, הפעילה הטייסת מסוקים מסוג בל-206 ("סייפן") וְ- בל-206L ("סייפנית"), והייתה מוצבת בבסיס שדה דוב.

## היסטוריה
הטייסת הוקמה בשנת 1967 כטייסת מסוקים. עם הקמתה שירתו בטייסת מסוקי אלואט II. בתחילת שנות ה-70 של המאה ה-20 רכש חיל האוויר מסוקי בל 206 שקיבלו את השם "סייפן". מסוקים אלו נרכשו מחברת אגוסטה האיטלקית שקיבלה את הידע מחברת בל, יצרנית המסוק. דגם זה הוא דגם אזרחי. בחיל האוויר כונה המסוק סייפן א'.
בהמשך שנות ה-70, רכש חיל האוויר את סייפן ב' שהוא למעשה מסוק צבאי מדגם בל OH-58 קיואה. לאחר מכן נרכשו מסוקים מדגם ג'ט ריינג'ר (Jet Ranger) ששירתו בחצרים, בבית הספר לטיסה. מסוקים אלו כונו "סייפן ג'" ובעת חירום סופחו לטייסת 125, לצורך הגדלת סד"כ המסוקים של הטייסת.

בשנת 1984 רכש חיל האוויר את מסוקי ה-Bell-206L ("סייפנית") שהם מסוקי בל 206 בעל גוף מוארך.

עם רכישת מסוק האנפה Bell-212 (גרסה אזרחית של ה-UH-1) של חברת בל, נפתח גף אנפה בטייסת, שהיה מיועד למשימות תובלת אח"מים.

לאורך שנות פעילותה לקחה הטייסת חלק במרדפים בבקעת הירדן, במלחמת יום כיפור, במלחמת לבנון הראשונה, ובמשימות הביטחון השוטף. בין משימותיה היו תובלת מפקדים, תצפית ואיסוף מודיעין, הנחתת כוחות קלים ומשימות תספוק.

הטייסת נסגרה בשנת 2003.

## מפקדי הטייסת
* סא"ל יצחק שגב 1967–1969
* סא"ל אמנון אורון 1969–1970
* סא"ל ראובן לוי 1970–1971
* סא"ל דני ברוס 1971–1972
* סא"ל יוני גיל (ממלא מקום) 1972
* סא"ל עפר בן פרץ 1972–1974
* סא"ל יוסף בראל 1974–1975
* סא"ל מנחם ארד 1976–1978
* סא"ל דני אפרתי 1978–1979
* סא"ל שלמה שמיר 1979–1981
* סא"ל יוחנן אור 1981–1982
* סא"ל ישראל גת 1982–1984
* סא"ל  1984–1986
* סא"ל איתן ניר 1986–1988
* סא"ל עופר זיו 1988–1990
* סא"ל שלמה משיח 1990–1992
* סא"ל עירא לאור 1992–1994
* סא"ל עמרי תמיר 1994–1996
* סא"ל איתי רייס 1996–1998
* סא"ל יוני מן 1998–2000
* סא"ל הדר פורמן 2000–2002
* סא"ל ערן פנקס 2003

## קישורים חיצוניים

* "לא קלה דרכנו" - כתבה על טייסת 125 באתר חיל האוויר.

125
פרקי רבי יוסי

**פרקי רבי יוסי** הוא ספר שיוחס לתנא רבי יוסי בן חלפתא, ומכיל דברי אגדה משמו של רבי יוסי. 

הספר ידוע מכתביהם של רבי יהודה בן קלונימוס משפיירא בספרו "יחוסי תנאים ואמוראים" ותלמידו רבי אלעזר מגרמייזא בספרו "הרוקח" אך אינו בידינו כיום ונחשב לחיבור אבוד כאחד מכתבי חז"ל האבודים.

החומר המצוטט מופיע כולו במסכת שבת של התלמוד הבבלי בקטגוריה של אמרות המתחילות ב"אמר רבי יוסי יהא חלקי". אמרות מסוג זה שלא מובאות בגמרא מופיעות גם במדרש הגדול ובספר כד הקמח של רבנו בחיי בן אשר.

נדפס מכתב יד על ידי עידן דשא, בחיבור לא קיימים קטעים חדשים שלא היו מוכרים בספרות קודם לכן.

## קישורים חיצוניים
*
*

## הערות שוליים

קטגוריה:יצירות אבודות
הוגו בניוף

**הוגו בניוף** (באנגלית: **Victor Hugo Benioff**; 14 בספטמבר 1899 - 29 בפברואר 1968) היה סייסמולוג ופרופסור במכון הטכנולוגי של קליפורניה. הוא זכור בעיקר בשל מחקריו על מיפוי רעידות אדמה בעומק האוקיינוס השקט.

## סייסמולוגיה
לאחר שסיים את לימודיו במכללת פומונה (Pomona College) שאף בניוף בתחילה להיות אסטרונום, וב-1921 הוא החל לעבוד במצפה הכוכבים של הר וילסון. כשהבין שתחום זה מחייב עבודה בלילה ושינה ביום, הוא עבר במהירות לסייסמולוגיה. הוא הצטרף למעבדה הסייסמולוגית ב-1924 וקיבל את הדוקטורט שלו מהמכון הטכנולוגי של קליפורניה ב-1935.

בניוף נחשב גאון בתכנון של מכשירים למדידת רעידות אדמה. אחד המכשירים הראשונים שלו, שנוצר ב-1932, היה הסייסמוגרף של בניוף, החש בתנודות של כדור הארץ. מפורסם לא פחות הוא מכשיר המתח של בניוף הרושם את התמתחות פני כדור הארץ. אחד ההישגים האחרונים שלו היה שיפור בסייסמוגרף שלו שאפשר לסייסמולוגים לקבל מידע על הגורמים לרעידות אדמה בעומק רב.

בניוף הבחין שהמקור לרעידות אדמה מצוי באזור הפחתה עמוק מתחת ללוח הטקטוני כשהוא מתרחק משקעים אוקייניים. הוא הבין מתוך מיקומם של מקורות רעידות האדמה כי הם מציינים את המיקום של חלק הלוח הטקטוני שכבר עבר הפחתה. משום כך מכונה תחום מוקדן של רעידות אדמה באזור הפחתה אזור בניוף על שמו.

## מוזיקה
מתחילת שנות ה-30 של המאה ה-20 עבד בניוף על יצירת כלי נגינה אלקטרוניים, בייחוד פסנתר, כינור וצ'לו. הוא עסק בפיתוח כלי נגינה אלו כל חייו, מתוכם כ-20 שנים יחד עם הפסנתרנית רוזלין טורק וכמו כן, לקראת ערוב ימיו עם חברת הפסנתרים של בלדווין.

## קישורים חיצוניים

* ביוגרפיה של בניוף 

קטגוריה:אמריקאים ילידי קליפורניה
קטגוריה:לוס אנג'לס: אישים
קטגוריה:מדענים אמריקאים
קטגוריה:סייסמולוגים
קטגוריה:בוגרי מכללת פומונה
קטגוריה:בעלי תואר דוקטור מהמכון הטכנולוגי של קליפורניה
קטגוריה:סגל המכון הטכנולוגי של קליפורניה
קטגוריה:חברי האקדמיה האמריקאית לאמנויות ולמדעים
קטגוריה:אמריקאים שנולדו ב-1899
קטגוריה:אמריקאים שנפטרו ב-1968
ארלנגן

**אֶרְלָנְגֶן** () היא עיר בבוואריה שבגרמניה, הממוקמת על מפגש הנהר רגניץ ויובלו הגדול, ה"אונטרה שוובאך", כ-20 קילומטרים מצפון לעיר נירנברג. לארלנגן יותר מ-100,000 תושבים. מוסדות בולטים בעיר הם אוניברסיטת ארלנגן-נירנברג ומשרדי שלוחות של חברת סימנס. אירוע שעדיין משפיע על העיר הוא התיישבות ההוגנוטים לאחר ביטול האדיקט של נאנט בשנת 1685.

## היסטוריה
האזכור הרשמי הראשון לארלנגן היה בשם "וילה ארלנגון" ("Villa Erlangon") בשנת 1002. ב-1361 הכפר נמכר לקרל הרביעי, קיסר האימפריה הרומית הקדושה. שלוש שנים לאחר מכן, נבנתה עיר לצד הכפר, וזו קיבלה מטבעה משלה ב-1374. ב-1398 הוכרו זכויותיה המוניציפליות. ב-1402 העיר ניתנה לבית הוהנצולרן כחלק מנסיכות ברנדנבורג-קולמבאך (מ-1603 - ברנדנבורג-ביירוית, ונותרה תחת שלטון זה עד 1806. במהלך הכיבוש הנפוליאוני בן ארבע השנים, ארלנגן הייתה לבירת "המחוז התחתון" ("unterland") של הנסיכות, שכלל שטח בין נוישטאט אן דר אייש, והופרד מ"המחוז העליון" ("oberland") על ידי מסדרון יבשה. ב-1810 הייתה לחלק מממלכת בוואריה, יחד עם שאר ברנדנבורג-ביירוית לשעבר.

בעת שהייתה העיר חלק מברנדנבורג-ביירוית הגיעו אליה הפליטים ההוגנוטים הצרפתים הראשונים, בשנת 1686, וכריסטיאן ארנסט, דוכס ברנדנבורג-ביירוית, בנה "עיר חדשה" (neustadt) עבורם. ב-1706 שרפה כילתה כמעט לגמרי את העיר הישנה, אך זו נבנתה מחדש במהרה. ב-1812 העיר הישנה והחדשה אוחדו לאחת.

בשנת 1742 ייסד פרידיך, דוכס ברנדנבורג-ביירוית, אוניברסיטה בעיר ביירוית, אך עקב מרדנות הסטודנטים המקומיים, היא הועתקה לארלנגן. רק מאוחר יותר קיבלה את השם "אוניברסיטת פרידריך-אלכסנדר" והייתה לאוניברסיטת מדינת בוואריה. בין הסטודנטים הידועים באותם זמנים נמנו לודוויג טיק, ווילהלם היינריך ווקנרודר (Wilhelm Heinrich Wackenroder).

ברפורמה המוניציפלית של בוואריה בשנת 1818 זכתה העיר לניהול עצמאי. ב-1862 יוסד קנטון הניהול ארלנגן, וממנו צמח המחוז הניהולי של ארלנגן. ב-1972 מחוז זה אוחד עם המחוז הניהולי של הוכשטאט (Höchstadt), וארלנגן הייתה לבירת המחוז החדש, ארלנגן-הוכשטאט. במהלך רפורמה זו ארלנגן הוגדלה משמעותית, וב-1974 כבר התגוררו בה למעלה מ-100,000 תושבים.

## נקודות עניין
* אוניברסיטת ארלנגן-נירנברג (בשמה המלא Friedrich-Alexander-Universität Erlangen-Nürnberg, FAU) כוללת 11 מחלקות, ושתיים מהן (כלכלה וחינוך) ממוקמות בנירנברג. בשנת הלימודים 2016 למדו בה קרוב ל-40,000 סטודנטים. מקומה בדירוג שאנגחאי לשנת 2016 היה 151 מתוך 200.
* הגן הבוטני ארלנגן נמצא מצפון לטירת ארלנגן ומתוחזק בידי האוניברסיטה.

## ערים תאומות
ארלנגן היא תאומה של הערים:

* 
* 
* 
* 
* 
* 
* 

## קישורים חיצוניים

* 
* 
* 

* אתר עיריית ארלנגן
* אתר אוניברסיטת פרידריך-אלכסנדר בארלנגן

קטגוריה:בוואריה: ערים
קטגוריה:יישובים שהוקמו במאה ה-11
1908 ברוסיה

**[[1908]] ב[[רוסיה]]** הייתה שנה ה-295 מתחילת שליטת שושלת רומנוב במדינה.

## הנהגה
* הצאר: ניקולאי השני 
* ראש הממשלה פיוטר סטוליפין

## אירועים בולטים
* 16 בינואר – הקמת המועדון האווירי הקיסרי, מהגלגולים הראשונים של חיל האוויר הרוסי הקיסרי.
* 20 בינואר – לאחר שנתיים ברוסיה, ולדימיר לנין חזר לשווייץ תוך אכזבה קשה.
* 14 בפברואר – רוסיה ובריטניה מאיימות במשלוח צבא למקדוניה במידה ופעילויות צבאיות לא יסתיימו.
* 21 בפברואר – הדומה מגנה את פעולות הטרור.
* 14 במרץ – שר הפנים הודיע שבתי הכלא לא יכולים לקלוט עצורים נוספים.
* 16 במאי – תוכניות להנהגת חינוך חובה לא מאושרות.
* מאי - פיצול בנציגות הבולשביקים בדומה.
* 8 ביוני – ביקור של אדוארד השביעי, מלך הממלכה המאוחדת ברוסיה
* 9 ביוני – פוליטיקאים קוראים לנסיכים הגדולים לצמצם מעורבותם בצבא. הצאר התנגד לכך, אך הדבר בוצע בהדרגה ואפשר לבצע רפורמות בצבא.
* 30 ביוני – אירוע טונגוסקה: פיצוץ רב עוצמה מתרחש ליד נהר טונגוסקה, בלב יער הטונדרה בסיביר בסביבות השעה 7:14 בבוקר (זמן מקומי). הפיצוץ אשר גרם להרס סביבתי עצום נגרם ככל הנראה כתוצאה מפגיעת מטאוריט.
* אוגוסט - יונה אזף מראשי הטרוריסטים של המפלגה הסוציאל-רבולוציונרית מואשם בכך שלמעשה הוא סוכן השלטונות.
* 28 באוגוסט – טיסה של ספינת אוויר ראשונה מתוצרת רוסיה.
* 16 בספטמבר – סיכום בין שרי החוץ של האימפריה האוסטרו-הונגרית ושר החוץ הרוסי שתמורת הסכמה של רוסיה לסיפוח בוסניה, רוסיה תקבל מעבר חופשי מים השחור לים התיכון
* 5 באוקטובר – תחילת משבר בוסניה
* 26 באוקטובר – מחזור ראשון של טייסי קרב סיים את הלימודים בבית הספר לטיסה קרבית. 
* 15 באוקטובר – תחילת הקרנות של סרט ראשון מתוצרת רוסיה.
* 29 באוקטובר – ספורטאי רוסי זוכה לראשונה בתואר אלוף אולימפי באולימפיאדת לונדון (1908)
* 23 בדצמבר – פיזור בכוח של ועידת הנשים בסנקט פטרבורג.

### ללא מועד
* מעצרים המוניים של איכרים באזור הבלטי מצליחים לסיים טרור באזור.
* לאחר תקופת האטה החל פיתוח מואץ של התעשייה
* פעיל הימין ולדימיר פורישקביץ' יוצא מברית העם הרוסי ומקים ארגון חדש - "איגוד של ארכאנגל מיכאיל"
* שיא בהגירה לסיביר. במהלך השנה כ-759 אלף אזרחים עברו להתגורר בסיביר.
* האצת מדיניות רוסיפיקציה בבסרביה
* מגפת הכולרה התפשטה מאזור הוולגה לחופי הים הבלטי, הים השחור וסיביר אך הסתיימה במהלך השנה.
* הוקמו שדות תעופה ראשונים במוסקבה ובסנקט פטרבורג.

## נולדו
* 13 בינואר – רוסטיסלב פליאט, שחקן קולנוע סובייטי (נפטר ב-1989)
* 22 בינואר – לב לנדאו, פיזיקאי סובייטי, חתן פרס נובל (נפטר ב-1968)
* 14 בפברואר – פיוטר שלסט, מדינאי סובייטי ממוצא אוקראיני (נפטר ב-1996)
* 18 בפברואר – אלכסנדר זרחי, במאי ומחזאי סובייטי (נפטר ב-1997)
* 22 באפריל – איוואן יפרמוב, סופר ופלאונטולוג סובייטי (נפטר ב-1972)
* 21 באוגוסט – ולנטין גלושקו, מתכנן טילים סובייטי (נפטר ב-1989)
* 18 בספטמבר – ויקטור אמברצומיאן, פיזיקאי סובייטי ממוצא ארמני (נפטר ב-1996)
* 30 בספטמבר – דוד אויסטרך, כנר סובייטי-יהודי (נפטר ב-1974)
* 23 באוקטובר – איליה פרנק, פיזיקאי סובייטי (נפטר ב-1990)
* 30 באוקטובר – דמיטרי אוסטינוב, שר הביטחון הסובייטי (נפטר ב-1984)
* 28 בדצמבר – יבגני ווצ'טיץ', פסל סובייטי (נפטר ב-1974)

## נפטרו
* 25 בינואר – מיכאיל צ'יגורין שחמטאי רוסי (נולד ב-1850)
* 21 ביוני – ניקולאי רימסקי-קורסקוב מלחין רוסי (נולד ב-1844)

## קישורים חיצוניים

*
קטגוריה:שנות ה-1900 ברוסיה
קטגוריה:שנים באימפריה הרוסית
ניקסוויזנה

**ניקסוויזנה** (פולנית: **Niksowizna**), הוא כפר גמינה קולנו, במחוז קולנו, בפרובינציה פודלסיה שבצפון-מזרח פולין, המרוחק כ-90 קילומטר מהבירה ביאליסטוק.
	
בשנים שלפני פרוץ מלחמת העולם הראשונה התגוררו בכפר גם יהודים. עם פרוץ הקרבות בחזית מזרח פרוסיה המרוחקת כ-12 ק"מ בלבד מצפון לכפר, ברחו רוב תושביו. היהודים שביניהם השתלבו בעיקר בקהילות הגדולות של הערים לומז'ה וביאליסטוק.

נכון ל-2008 מונה הכפר אוכלוסייה של 97 נפש בלבד.

## קישורים חיצוניים

## הערות שוליים

קטגוריה:פודלסיה: יישובים
מאיאק

שמאל|ממוזער|200px|מפת האזור
**מאיאק** (ברוסית: **Маяк**; תרגום - מגדלור) הוא אחד ממתקני הגרעין הגדולים ביותר ברוסיה. שוכן בעיר אוזיורסק, במחוז צ'ליאבינסק. מאיאק הוא מפעל הפלוטוניום העיקרי ברוסיה והספק העיקרי של חומר זה לתעשייה הצבאית והאזרחית במדינה. מאיאק הוא בעצם מכון למחזור חומרים גרעיניים מכלי נשק גרעיניים מיושנים, שאינם עוד בשימוש. המפעל מעסיק כ-15,000 איש ומתפרס על פני שטח של 90 קילומטרים רבועים. האתר נמצא 150 ק"מ דרום מזרח ליקטרינבורג בין העיירה קסלי 72 ק"מ צפון מערב לצ'ליאבינסק. מאיאק נודעה בעבר כצ'ליאבינסק-40 וצ'ליאבינסק-65.

המפעל קולט פסולת גרעינית ממפעלי גרעין אחרים ומצוללות גרעיניות שהתיישנו. בעקבות תאונה חמורה שאירעה ב-1957 הקרקע והנהר הסמוך זוהמו קשות. כאשר הערכות מדברות על כחצי מיליון איש שנחשפו לקרינה באזור הרי אורל.

## היסטוריה
מאיאק נבנה בשנים 1945–1948, בחיפזון רב ותחת חשאיות מוחלטת, לצורך קידום תוכנית הגרעין הסובייטית. מטרתו העיקרית של המתקן הייתה הפקת פלוטוניום עבור הנשק הגרעיני הסובייטי. לצורך זה נבנו 5 כורים גרעיניים. איסאק קיקואין היה בין מפתחי הטכנולוגיה שנוצלה במפעל.

לאורך השנים דווח על זיהום קשה של הנחלים הסמוכים הנשפכים לנהר אוב והאגמים, שזוהמו במים שזרמו מהמתקן. המתקן נמצא תחת ביקורת כבדה בשל הנזק הסביבתי שהוא גורם. ידוע שכל עובדי הכור בשנות ה-50 וה-60 סבלו מהשפעות הקרינה הרדיואקטיבית.

האתר היה יעדו של טייס ה-CIA פרנסיס גארי פאוורס בעת טיסתו מעל המתקן במאי 1960. המטוס הופל והטייס נשבה על ידי הסובייטים במשבר מטוס הריגול U-2.

כיום המתקן מפיק טריטיום ורדיונוקליד וחדל מהפקת פלוטוניום.

## תאונות ותקריות
### אסון קישטים

ב-27 בספטמבר 1957, תקלה במערכת הקירור של הכור הביאה לפיצוץ לא גרעיני במתחם הגרעיני, בעוצמה של 75 טון טנ"ט (310 ג'ולים) שגרמה לפליטה אדירה של חומרים רדיואקטיביים. כ-200 מתו כתוצאה מחולי שנגרם בשל הקרינה, 10,000 איש פונו מבתיהם ו-470,000 איש נחשפו לקרינה. בסולם הבינלאומי לאירוע אטומי ורדיולוגי האסון דורג בדרגה 6, שמשמעותו תאונה חמורה. היה זה האסון הגרעיני הראשון שסבלה ממנו ברית המועצות והגדול ביותר בעולם, עד אסון צ'רנוביל. במשך 40 שנה דבר התקרית לא נחשף והסובייטים לא דיווחו אודותיו לעולם, כאשר כל שמועה בנושא נדחתה על ידם על הסף. ב-1992, הפדרציה הרוסית הודתה רשמית בדבר התקרית וכי היא אכן קרתה.

### תקריות אחרות
* ב-10 בדצמבר 1968, תקלה במערכות התפעול המתקן בעת הרצת הפלוטוניום גרמו לפליטת חומרים רדיואקטיביים באזור ורמת קרינה מעט גבוהה מן המותר בתקן.
* 400,000 איש נחשפו לקרינה ב-1967 בעת פליטת חומרים מסוכנים מן הכור הלא בטיחותי.
* ב-1994, שרפה שפרצה במתקן גורמת לכך שנפלטים 4% של חומרים רדיואקטיביים לאוויר מדי שנה.
* 2003 - תקלה בכור הביאה לזיהום קל של אגמי הסביבה
* ביוני 2007, תקרית במשאבה הרדיואקטיבית של הכור נמשכה יומיים
* באוקטובר אותה שנה, בעקבות תקלה בהעברת הנוזל הרדיואקטיבי, שוב נפלטו חומרים מזהמים לאוויר
* ב-2008, עובד הכור נפצע קשה בתאונה.

## קישורים חיצוניים

* 

קטגוריה:תוכנית הגרעין של רוסיה
קטגוריה:ברית המועצות: תאונות גרעיניות
מוסא כוסא

**מוסא מוחמד כוסא** (בערבית: **موسى محمد كوسا**; נולד ב-23 במרץ 1949) הוא פוליטיקאי ומדינאי שכיהן כשר החוץ של לוב תחת הנהגתו של מועמר קדאפי. נחשב לאחד האנשים המשפיעים והקרובים ביותר לקדאפי. עם גבור המאבק בשלטונו של קדאפי ברח מארצו. נוסף להיותו שר החוץ, כיהן כראש המודיעין הלובי מ-1994 ועד 2009.
## ביוגרפיה
כוסא הגיע ממשפחה ידועה במעמד הביניים בטריפולי. הוא בעל תואר שני בסוציולוגיה מטעם אוניברסיטת מישיגן בארצות הברית, תואר שקיבל ב-1978. את הקריירה שלו החל בקהילת המודיעין הלובית כמנהל הביטחון של שגרירויות לוב בצפון אירופה.

תפנית חשובה בקריירה שלו אירעה כאשר מונה ב-1980 כשגריר ארצו בלונדון, אך הוא לא נשאר זמן רב בתפקיד. הבריטים שילחו אותו חזרה באותה שנה עקב ידיעות כי הוא פועל נגד לובים ממוצא אנגלי על אדמת אירופה. לאחר מכן מונה לסגן שר החוץ, תפקיד בו כיהן בין השנים 1992–1994. בהמשך מונה לראש המודיעין הלובי, הידוע גם בשם "ביטחון החוץ", משרה שכיהן בה כ-15 שנה (1994–2009), עד אשר מונה לשר החוץ הלובי ב-2009, כשהוא מחליף בתפקיד את עבד א-רחמאן שלקאן, בעת סבב חילופי תפקידים בממשלת לוב.

ב-30 במרץ 2011 עזב כוסא את לוב וביקש מקלט מדיני בבריטניה על רקע אירועי ההתקוממות במדינה, ואף הצהיר כי הוא "מתנגד להרג אזרחים". כוסא נחשב האיש ששכנע את קדאפי ב-2003 להסכים להתפרק מהנשק הבלתי קונבנציונלי ולהתקרב למערב, וכן כמשתייך לאחד השבטים בעלי העוצמה בלוב

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שרי החוץ של לוב
קטגוריה:פוליטיקאים לובים
קטגוריה:מלחמת האזרחים הראשונה בלוב: אישים
קטגוריה:ילידי 1949
יורוקאפ (נשים)

**יורוקאפ נשים** (באנגלית: **FIBA EuroCup Women**), או בשמו הקודם **גביע רונקטי**, הוא טורניר כדורסל נשים אירופי, המאורגן על ידי פיב"א. הטורניר נחשב כיום כשני בחשיבותו באירופה אחרי היורוליג.

התחרות הראשונה נערכה בשנת 1972 בשם "גביע מחזיות גביע". בשנת 1974 שם התחרות שונה ל"גביע רונקטי" לזכר כדורסלנית איטלקייה ליליאנה רונקטי. בשנת 2002 שם התחרות שונה לשם הנוכחי.

## הזוכות בגביע

## קבוצות ישראליות במפעל
* בעונת 1998/1999 הגיעה לגמר קבוצת א.ס. רמת השרון שהפסידה לגראן קנריה הספרדית.
* בעונת 2004/2005 סיימה א.ס. רמת השרון את הטורניר במקום השלישי לאחר שהפסידה למארחת מנאפולי וניצחה במשחק על המקום השלישי.
*בעונת 2007/2008 סיימה אליצור רמלה את הטורניר במקום השלישי.
* בעונת 2010/2011 אליצור רמלה זכתה בגביע, אחרי שניצחה בגומלין 61:53 את אראס מצרפת, אחרי תיקו 61:61 במשחק הראשון בישראל.
*בעונת 2014/2015 סיימה מכבי בנות אשדוד את הטורניר במקום השלישי.

## קישורים חיצוניים
* 

קטגוריה:תחרויות כדורסל נשים
קטגוריה:תחרויות כדורסל באירופה
של אסקילדסן

**של אסקילדסן** (בנורווגית: **Kjell Askildsen**; 30 בספטמבר 1929 – 23 בספטמבר 2021) היה סופר ומתרגם נורווגי שנודע בכתיבתו המינימליסטית. נחשב לאחד הסופרים הנורווגים החשובים ביותר.

## ביוגרפיה
אסקילדסן נולד וגדל במאנדאל  אשר בדרום נורווגיה להורים לותרנים וגדל באזור דתי אדוק. בשנת 1953 פרסם את ספרו הראשון, קובץ סיפורים קצרים בשם "Heretter følger jeg deg helt hjem" (מעתה אלווה אותך כל הדרך הביתה) עורר סערה בשל הביטויים המיניים שהופיעו בו. לאחר מכן המשיך אסקילדסן בכתיבת נובלות, אך משנת 1982 התרכז בכתיבת סיפורים קצרים.

בשנת 1987 פרסם את קובץ הסיפורים "En plutselig frigjørende tanke" (מחשבה פתאומית משחררת) שהביא להכרה עולמית בכישרונו. בשנת 1983 פרסם את ספרו "רשימותיו האחרונות של תומאס פ' למען הכלל", שזכה בפרס המבקרים הנורווגי לספרות. בשנת 2006 בחר צוות מבקרי ספרות של העיתון הנפוץ דגבלאדט בקובץ סיפורים זה כספר הפרוזה הטוב ביותר שנכתב בנורווגיה ב-25 השנים האחרונות.

כתביו תורגמו לשפות רבות. "רשימותיו האחרונות של תומאס פ' למען הכלל" תורגם לעברית על ידי דנה כספי, בעריכת ינון קחטן, ויצא לאור בהוצאת "סמטאות" בשנת 2011. תרגומה של כספי זכה בפרס שרת התרבות לספרות בשנה זו. במרץ 2014 יצא לאור בעברית אוסף סיפורים קצרים של אסקילדסן - "נוף גדול שומם" - אשר תורגם לעברית על ידי שירה חפר, ויצא בהוצאת זיקית. בנובמבר 2024 יצא לאור בעברית קובץ הסיפורים "מעתה אלווה אותך עד הבית" בתרגומה של דנה כספי, בהוצאת לוקוס.

אסקילדסן מת ב-23 בספטמבר 2021, שבוע לפני יום הולדתו ה-92.

## סגנון
אסקילדסן התנגד להגדרת סגנונו הספרותי כמינימליסטי והעדיף את ההגדרה הדוק. לטענתו, אין להעתיק את ההגדרה "מינימליסטי" מאמנויות אחרות אל הספרות. לטענתו, יצירתו הספרותית דלה בתיאורים כדי לאפשר לקורא ליצור בדמיונו את הדמויות, את הסיטואציות ואת הנוף וכי ההגדרה "מינימליסטי" מעליבה מבחינתו: "זאת בדיוק המטרה שלי בספרות שלי. שיהיה כתוב מה שצריך, לא יותר ולא פחות.".

## קישורים חיצוניים

* רשימותיו האחרונות של תומאס פ' למען הכלל פרק ראשון באתר TEXT, כולל הקדמה ביוגרפית על חיי הסופר
* של אסקילדסן באתר הוצאת "סמטאות"
* 
* 
* 
* 
* 

## הערות שוליים

קטגוריה:סופרים נורווגים
קטגוריה:מחברי סיפורים קצרים
קטגוריה:נורווגים שנולדו ב-1929
קטגוריה:נורווגים שנפטרו ב-2021
רומן גירשמן

שמאל|ממוזער|250px|צוות ארכאולוגים שחפרו בטפה סיאלק ב-1934, יושבים מימין לשמאל: רומן גירשמן, טניה גירשמן, ז'ורז' קונטנו.
**רומן גירשמן** (ברוסית: **Роман Михайлович Гиршман**, בצרפתית: **Roman Ghirshman**;
3 באוקטובר 1895, חרקוב - 5 בספטמבר 1979, בודפשט) היה ארכאולוג צרפתי ממוצא יהודי. שהה 30 שנים באיראן, שם עסק בחפירות ובמחקר ארכאולוגי. פרסם  כ-20 ספרים ולמעלה מ-300 מאמרים. אחד מהישגיו החשובים הוא שחזור ההיסטוריה של העיר שושן מראשיתה ועד תקופת הברונזה הקדומה (המאה ה-13 לפנה"ס).

היה ממשפחה יהודית אמידה מחרקוב. בגיל 22 עבר לפריז, שם למד ארכאולוגיה ושפות זרות. הוא התעניין בחורבות העתיקות של טפה גיאן (Teppe Gian), טפה סיאלק (Tepe Sialk), בישאפור (Bishapur), שושן שבאיראן, ובגראם שבאפגניסטן. בשנות ה-30 הוא ניהל את המשלחת הארכאולוגית בטפה סיאלק מטעם מוזיאון הלובר.

## חלק מפרסומיו

* 1938: *Fouilles de Sialk, près de Kashan*, Librairie Orientaliste Paul Geuthner, Paris (2 Bd.)
* 1954: *Iran, from the earliest times to the Islamic conquest*, Penguin books
* 1970: *Le Pazuzu et les fibules du Luristan*, Impr. Catholique, Beyrouth
* 1971: *Persia, the immortal kingdom* (gemeinsam mit V.F. Minorsky und R. Sanghvi)
* 1976: *L’Iran des origines à l’islam*, nouvelle édition révisée et mise à jour, Paris
* 1977: *L’Iran et la migration des Indo-Aryens et des Iraniens*, Leiden
* 1979: *La Tombe princière de Ziwiye et le début de l’art animalier scythe*, Société iranienne pour la Conservation du Patrimoine, Paris


## קישורים חיצוניים

קטגוריה:ארכאולוגים צרפתים
קטגוריה:ארכאולוגים יהודים
קטגוריה:מהגרים מאוקראינה לצרפת
קטגוריה:יהודים צרפתים
קטגוריה:צרפתים שנולדו ב-1895
קטגוריה:צרפתים שנפטרו ב-1979
קיואו ודאצ'י

**קִיוֹאוֹ וַדָאטי** (ביפנית: 和達 清夫, 8 בספטמבר 1902 – 5 בינואר 1995) היה פרופסור לסייסמולוגיה בסוכנות המטאורולוגית של יפן. מחקריו על רעידות אדמה עמוקות קשרו את שמו באזור ודאטי-בניוף – תחום של מוקד רעידות האדמה המצוי באזורי הפחתה.

## מחקרי רעידות אדמה
במחקריו על רעידות אדמה ביפן גילה ודאצ'י כי ככל שרעידות האדמה התקרבו לשוליים המזרחיים של אסיה, כך גדל עומקן. בשנת 1928 פרסם את הראשון מבין דוחות תצפיותיו, והמשיך לפרסמם עד שנת 1936. עבודתו סיפקה עדויות משכנעות לקיומן של רעידות אדמה עמוקות, והובילה לבנייתם של מודלים שעסקו במבנה התנועה במעטפת כדור הארץ.

## השפעת מחקריו
בראיון משנת 1980 סיפר צ'ארלס ריכטר כי מצא מאמר של ודאצ'י בו נערכה השוואה בין רעידות אדמה רדודות לעמוקות, המראה הקבלה בין תזוזת הקרקע המקסימלית לבין המרחק ממוקדי רעידות האדמה. מאמר זה סייע לריכטר בפיתוח הסולם הסייסמי הקרוי על שמו: סולם ריכטר.

מחקריו של ודאצ'י – ששימשו תמיכה יסודית לתאוריית טקטוניקת הלוחות – היו הסיבה העיקרית להחלטת עורכי המגזין "Journal Of Geophysical Research" להקדיש לו חלק נרחב בגיליון שיצא ב-10 בדצמבר 1987.

## קישורים חיצוניים

## הערות שוליים

קטגוריה:מדענים יפנים
קטגוריה:סייסמולוגים
קטגוריה:יפנים שנולדו ב-1902
קטגוריה:יפנים שנפטרו ב-1995
יקב טפרברג

**יקב טפרברג** או **טפרברג 1870** הוא יקב ישראלי.

## היסטוריה
היקב הוקם בידי משפחת טפרברג ברובע היהודי בעיר העתיקה בירושלים בשנת 1870. ב-1925 יצא היקב מן החומות ועבר לעיר החדשה. ב-1964 עבר היקב לשטח חוות שמואל ברוזה במוצא וקיבל את השם **יקבי אפרת**. עד לשנות התשעים הפיק היקב יינות קידוש ומאז שנות התשעים החל לייצר יינות שולחניים. ב-2002 שונה שם היקב ל"יקב טפרברג 1870" והחל לייצר יינות איכות. היינן הראשי של יקב טפרברג הוא שיקי ראוכברגר. היקב שוכן כיום בקיבוץ צרעה ליד בית שמש.

בשנת 2020 הפיק היקב כ-8 מיליון בקבוקים בשנה. שמות סדרות היין הן: לגסי, אסנס, אינספייר, אימפרשן, ויז'ן, מוסקטו ויינות אפרת.

בפונדק אלביס (נווה אילן), כחלק מהנצחת דמותו של הזמר אלביס פרסלי, נמכר בעבר יין "אלביס" עם דמותו של אלביס פרסלי על התווית, אך היין היה בעצם יין של יקב טפרברג, שעליו הודבקה התווית "אלביס".

## גלריה

קובץ:Teperberg 1919.jpg|פרסומת של היקב, עיתון דואר היוםשנת 1919
קובץ:TzoraTeperbergFeb282022.jpg|קיבוץ צרעה ויקב טפרברג
קובץ:Teperberg Winery logo till 2015.png|סמליל היקב עד שנת 2015


## לקריאה נוספת
* 
* 
* 

## קישורים חיצוניים
* 
** ארכיון מסמכים היסטוריים באתר היקב
* "יקב טפרברג 1870 משיק קמפיין פרסומי חדש לקראת חג הפסח...", באתר "על היין", 11 במרץ 2013
* 
* 
* אנשיל פפר, יין לשבת: טפרברג 1870, באתר בקבוק
* מני פאר, אומרים שהיה כאן שמח לפני שנולדנו, יין, גורמה ואלכוהול

טפרברג 1870
קטגוריה:הרובע היהודי
קטגוריה:צרעה (קיבוץ)
אלמדודלר

ממוזער
**אלמדודלר** (בגרמנית: **Almdudler**) הוא משקה מוגז מאוסטריה, שם הוא נחשב ל"משקה הלאומי" ושני בפופולריות שלו במדינה רק לקוקה-קולה.

האלמדודלר פותח בשנת 1957 על ידי ארווין קליין. מקור השם מהביטוי הנפוץ auf der Alm dudeln, שפירושו "לשיר בשדות האלפים".

המשקה נפוץ גם בצ'כיה, שווייץ, גרמניה, הונגריה, בלגיה, הולנד, אוסטרליה ובארצות הברית.

## קישורים חיצוניים

* 

## הערות שוליים

קטגוריה:המטבח האוסטרי
קטגוריה:משקאות מוגזים
איתמר גרבוז

הרב **איתמר גרבוז** (נולד בשנת ה'תשכ"ב, 1962) הוא ראש ישיבת ארחות תורה בבני ברק וראש רשת כוללים ללימוד סדר טהרות.

## קורות חייו
נולד בירושלים לרב אברהם נח גרבוז, ראש כולל בית יוסף-נובהרדוק בירושלים. אמו שרה היא בתו של הרב בן ציון ברוק, ראש ישיבת בית יוסף-נובהרדוק שבירושלים.

למד בישיבת קמניץ בירושלים ובישיבת פוניבז', שם למד אצל הרב אלעזר מנחם מן שך. לאחר שש שנות לימוד שם נישא לשושנה, בתו של ראש הישיבה הרב גרשון אדלשטיין, והחל ללמוד בכולל של הישיבה. בגיל 28 החל למסור שיעורים בכולל. בשנת ה'תשנ"ח, כשיזם הרב אהרן לייב שטיינמן את הקמת ישיבת ארחות תורה, מינה את הרב גרבוז לעמוד בראשה, לצד הרב ברוך דב דיסקין (בן דודה של אשתו). בהמשך מונו לראשי ישיבה נוספים גם גיסו הרב צבי יהודה אדלשטיין (בן הרב גרשון) והרב יחיאל קלרמן.
הרב גרבוז מוסר מדי יום שיעור יומי בישיבה. בהתאם למתכונת הנהוגה בישיבת ארחות תורה, אחת לשלושה חודשים הוא מפסיק את מסירת השיעור היומי ועובר למסור את השיעור הכללי השבועי לכלל תלמידי הישיבה.
בשנת ה'תשנ"ח יזם הרב מיכל יהודה ליפקוביץ הקמת כולל לשעות הערב ללימוד סדר טהרות, ובראשו העמיד את הרב גרבוז. המוסד הפך לרשת של 15 כוללים. הרב גרבוז מוסר מדי שבוע שיעור בסדר טהרות במודיעין עילית בהשתתפות מאות אברכים. הוא מוסר שיעורים בטהרות גם בישיבתו. מדי יום הוא מוסר שיעור בכולל פוניבז' על המסכת שנלמדה בזמן הקודם, וכן שיעור באחד מהכוללים שעל ידי ישיבת ארחות תורה שבראשותו.

## מחיבוריו
* סדרת **משנת השבת** על מסכת שבת (יחד עם הרב אלעזר דוד אפשטיין)
* **משנת כתובות** על מסכת כתובות
* **שיעורים במסכת** על סדר נשים ונזיקין
* **שחיטת חולין** על מסכת חולין (יחד עם הרב אלעזר דוד אפשטיין מראשי ישיבת תורה בתפארתה)
* **הערות וביאורים על [[מסכת נידה]]**
* **שיעורים במסכת בבא קמא**
* **קובץ אגרא דשמעתתא** על הספר שב שמעתתא
* סדרת **משנת טהרות** על סדר טהרות
* סדרת "משנת המועדים", על מועדי ישראל

חלק משיעורי אביו על סדר קדשים, שנדפסו בספר "מנחת אברהם", נכתבו על ידו משיעורים שנמסרו בכולל פוניבז'.

## קישורים חיצוניים
##### מספריו
* '''משנת טהרות - על מסכת כלים''' חלק א, באתר היברו בוקס
* '''משנת טהרות - על מסכת כלים''' חלק ב, באתר היברו בוקס
* '''משנת טהרות - על מסכת אהלות''' חלק א, באתר היברו בוקס
* '''משנת טהרות - על מסכת אהלות''' חלק ב, באתר היברו בוקס
* '''משנת טהרות - על מסכת נגעים''' , באתר היברו בוקס
* '''משנת טהרות - על מסכת זבים ומסכתות טבול יום ועוקצין''', באתר היברו בוקס
* '''משנת טהרות - על מסכת מקוואות וידיים''', באתר היברו בוקס

* 

##### שיעורים
* שיעורים של הרב גרבוז, לצפייה באתר בינינו
* 

קטגוריה:בני ברק: רבנים
קטגוריה:בוגרי ישיבת פוניבז'
קטגוריה:משפחת אדלשטיין
איתמר גרבוז
קטגוריה:ראשי ישיבה ליטאים בישראל
קטגוריה:ראשי כולל אברכים ישראלים
קטגוריה:מחברי ספרות תורנית
קטגוריה:ישראלים שנולדו ב-1962
קטגוריה:רבני ישיבת ארחות תורה